Էմերիկ Լապորտ

**Էմերիկ Լապորտ** (, ), ֆրանսիացի պրոֆեսիոնալ ֆուտբոլիստ։ Ներկայումս հանդես է գալիս Մանչեսթեր Սիթիի կազմում։ Խաղում է կենտրոնական պաշտպանի դիրքում։

## Ակումբային կարիերա
### Ատլետիկ Բիլբաո
Ֆուտբոլիստի կարիերան Լապորտը սկսել է Աժենում։ 2009 թվականին նա հրավիրվեց Ատլետիկ Բիլբաո։ Լապորտը ուներ բասկյան արմատներ, ինչի շնորհիվ հնարավորություն ստացավ հանդես գալ Բիլբաոյում, քանի որ ըստ ակումբի չգրված տրանսֆերային օրենքի նրանք պետք է գնեին միայն բասկ ֆուտբոլիստների։ Քանի որ Լապորտը տարիքով փոքր էր Ֆրանսիան լքելու համար, նա փոխադարձ համաձայնությամբ 1 տարի անցկացրեց Բայոնայի ակադեմիայում։ Լապորտը Ատլետիկ Բիլբաոյի ակադեմիային միացավ 2010 թվականին և սկսեց հանդես գալ Բասկոնիայի կազմում։

Իր պրոֆեսիոնալ դեբյուտը Լապորտը նշեց 2012 թվականի նոյեմբերի 28-ին՝ թիմի մեկնարկային կազմում խաղադաշտ դուրս գալով Եվրոպայի Լիգայի Հապոել Իրոնի Կիրյատ Շմոնայի դեմ խաղում։ Առաջին հանդիպումը Լա Լիգայում անցկացրեց դեկտեմբերի 9-ին՝ փոխարինելով Անդեր Էրերային Սելտա Վիգոյի դեմ խաղում։ Դեկտեմբերի 17-ին Լապորտը երկարաձգեց իր պայմանագիրը Ատլետիկ Բիլբաոյի հետ մինչև 2015 թվականը։ 2013 թվականի հունվարի 5-ին նա հեռացվեց խաղադաշտից Լևանտեի դեմ խաղում՝ կարմիր քարտ ստանալով հանդիպման 42-րդ րոպեին։ Հունվարի 28-ին ֆրանսիացին 1 տարով երկարաձգեց իր պայմանագիրը՝ ստանալով 4 համարի մարզաշապիկը, որը նախկինում կրում էր Ուստարից Ալդեկոատալորան։ 2012-13 մրցաշրջանում Լապորտը անցկացրեց 17 հանդիպում։

Ատլետիկ Բիլբաոյի նորանշանակ մարզիչ Էռնեստո Վալվերդեի գլխավորությամբ Լապորտը դարձավ թիմի հիմնական կազմ խաղացող։ Իր առաջին գոլը պրոֆեսիոնալ կարիերայում խփեց 2013 թվականի հոկտեմբերի 28-ին՝ Խետաֆեի դեմ խաղում։ 2014 թվականի մարտի 29-ին ֆրանսիացին հեռացվեց խաղադաշտից Ատլետիկո Մադրիդի դեմ խաղում՝ ստանալով երկրորդ դեղին քարտը հանդիպման 86-րդ րոպեին։ 2013-14 մրցաշրջանում Լապորտը անցկացրեց 38 հանդիպում՝ դառնալով 2 գոլի հեղինակ և ընդգրկվելով Լա Լիգայի խորհրդանշական հավաքականում։

Իր առաջին հանդիպումը Չեմպիոնների Լիգայում Լապորտը անցկացրեց 2014 թվականի սեպտեմբերի 17-ին՝ խմբային փուլի Շախտյոր Դոնեցկի դեմ խաղում։ Դեկտեմբերի 14-ին ֆրանսիացին կարմիր քարտ ստացավ Ռեալ Սոսիեդադի դեմ խաղում։ 2015 թվականի մայիսի 9-ին Լապորտը գոլային փոխանցում տվեց Արից Ադուրիսին Դեպորտիվո Լա Կորունյայի դեմ խաղում, իսկ հանդիպումն ավարտվեց 1-1 հաշվով։ Մայիսի 30-ին նա թիմի մեկնարկային կազմում խաղադաշտ դուրս եկավ Իսպանիայի գավաթի եզրափակչի Բարսելոնայի դեմ խաղում, սակայն Ատլետիկ Բիլբաոն պարտվեց 3-1 հաշվով։ 2014-15 մրցաշրջանում Լապորտը անցկացրեց 49 հանդիպում բոլոր մրցաշարերում՝ դառնալով 1 գոլային փոխանցման հեղինակ։

2015 թվականի հունիսի 5-ին Լապորտը երկարաձգեց իր պայմանագիրը Ատլետիկ Բիլբաոյի հետ մինչև 2019 թվականը։ Օգոստոսին նա թիմի մեկնարկային կազմում խաղադաշտ դուրս եկավ Իսպանիայի սուպերգավաթի Բարսելոնայի դեմ երկու հանդիպումներին՝ օգնելով իր թիմին նվաճել գավաթը։ Հոկտեմբերի 4-ին ֆրանսիացին գոլի հեղինակ դարձավ Վալենսիայի դեմ խաղում։ Նոյեմբերի 29-ին Լապորտը գոլային փոխանցում տվեց Ռայո Վալեկանոյի դեմ խաղում, ապա հեռացվեց խաղադաշտից հանդիպման 65-րդ րոպեին։ Դեկտեմբերի 13-ին նա գոլ խփեց Ատլետիկո Մադրիդի դեմ խաղում, սակայն Բիլբաոն պարտվեց 2-1 հաշվով։ 2015-16 մրցաշրջանում Լապորտը անցկացրեց 45 հանդիպում՝ դառնալով 5 գոլի և 2 գոլային փոխանցման հեղինակ։

2016 թվականի հունիսի 13-ին Ատլետիկ Բիլբաոն երկարաձգեց Լապորտի պայմանագիրը մինչև 2020 թվականը՝ սահմանելով 65 միլիոն եվրո հրաժարագին։ Սեպտեմբերի 21-ին ֆրանսիացին գոլի հեղինակ դարձավ Գրանադայի դեմ խաղում՝ օգնելով իր թիմին հաղթել 2-1 հաշվով։ Իր առաջին գոլը եվրոպական առաջնություններում խփեց 2017 թվականի հուլիսի 27-ին՝ Եվրոպայի Լիգայի որակավորման երրորդ փուլի Դինամո Բուխարեստի դեմ խաղում։ 2018 թվականի հունվարի 19-ին նա 2 գոլային փոխանցում տվեց Խետաֆեի դեմ խաղում, իսկ հանդիպումն ավարտվեց 2-2 հաշվով։ Ատլետիկ Բիլբաոյի առաջին թիմի կազմում Լապորտը անցկացրեց 222 հանդիպում՝ դառնալով 10 գոլի և 6 գոլային փոխանցման հեղինակ։

### Մանչեսթեր Սիթի
2018 թվականի հունվարի 30-ին Լապորտը 5.5 տարվա պայմանագիր կնքեց Մանչեսթեր Սիթիի հետ՝ ստանալով 14 համարի մարզաշապիկը։ Ակումբը ակտիվացրեց նրա հրաժարագինը՝ վճարելով ռեկորդային 57 միլիոն ֆունտ ստերլինգ։ Իր դեբյուտը Պրեմիեր Լիգայում նշեց հունվարի 31-ին՝ թիմի մեկնարկային կազմում խաղադաշտ դուրս գալով Վեստ Բրոմվիչ Ալբիոնի դեմ խաղում։ 2017-18 մրցաշրջանում Լապորտը անցկացրեց 13 հանդիպում, իսկ Մանչեսթեր Սիթին հաղթեց Պրեմիեր Լիգան ու Անգլիայի լիգայի գավաթը։

2018 թվականի օգոստոսի 5-ին Լապորտը թիմի մեկնարկային կազմում խաղադաշտ դուրս եկավ Անգլիայի սուպերգավաթի Չելսիի դեմ խաղում՝ օգնելով Մանչեսթեր Սիթիին հաղթել 2-0 հաշվով և նվաճել գավաթը։ Իր առաջին գոլը Պրեմիեր Լիգայում խփեց օգոստոսի 25-ին՝ Վուլվերհեմպտոն Ուոնդերերսի դեմ խաղում։ Նոյեմբերի 27-ին ֆրանսիացին գոլի հեղինակ դարձավ Չեմպիոնների Լիգայի խմբային փուլի Օլիմպիկ Լիոնի դեմ խաղում, իսկ հանդիպումն ավարտվեց 2-2 հաշվով։ 2019 թվականի փետրվարի 6-ին նա գոլ խփեց Էվերթոնի դեմ խաղում։ Փետրվարի 22-ին նա երկարաձգեց իր պայմանագիրը ակումբի հետ մինչև 2025 թվականը։ Փետրվարի 24-ին Լապորտը մասնակցեց Անգլիայի լիգայի գավաթի եզրափակչի Չելսիի դեմ խաղին, իսկ Մանչեսթեր Սիթին հաղթեց գավաթը։ Մայիսի 18-ին նա թիմի մեկնարկային կազմում խաղադաշտ դուրս եկավ Անգլիայի գավաթի եզրափակչի Ուոթֆորդի դեմ խաղում՝ օգնելով իր թիմին հաղթել 6-0 հաշվով և նվաճել գավաթը։ 2018-19 մրցաշրջանում Լապորտը անցկացրեց 51 հանդիպում՝ դառնալով 5 գոլի ու 3 գոլային փոխանցման հեղինակ և ընդգրկվելով Պրեմիեր Լիգայի խորհրդանշական հավաքականում, իսկ Մանչեսթեր Սիթին հաղթեց նաև Պրեմիեր Լիգան՝ նվաճելով տեղական թրեբլ։

2019 թվականի օգոստոսի 31-ին՝ Բրայթոն ընդ Հոուվ Ալբիոնի դեմ խաղում Լապորտը ստացավ ծնկի վնասվածք՝ բաց թողելով 3-4 ամիս։

## Միջազգային կարիերա
Լապորտը ներկայացրել է Ֆրանսիան բոլոր տարիքային երիտասարդական հավաքականներում։ 2011 թվականին նա մինչև 17 տարեկանների հավաքականի կազմում մասնակցեց Եվրոպայի և աշխարհի առաջնություններին։ 2013 թվականին Լապորտը որպես հավաքականի ավագ մասնակցեց Եվրոպայի Մ19 առաջնությանը՝ խաղադաշտ դուրս գալով թիմի բոլոր 5 հանդիպումներում և ընդգրկվելով մրցաշարի խորհրդանշական հավաքականում, իսկ Ֆրանսիան հասավ առաջնության եզրափակիչ, որտեղ 1-0 հաշվով պարտվեց Սերբիային։

2015 թվականի հոկտեմբերին Լապորտը հայտարարեց, որ կներկայացնի Իսպանիան, եթե չհրավիրվի Ֆրանսիայի հավաքական Եվրո 2016-ի համար, սակայն այս ժամանակահատվածում ստացավ վնասվածք։ Ֆրանսիայի ազգային հավաքական Լապորտը առաջին անգամ հրավիրվեց 2016 թվականի սեպտեմբերի 29-ին՝ Բուլղարիայի և Նիդերլանդների դեմ խաղերի համար, սակայն այս հանդիպումներում խաղադաշտ դուրս չեկավ։ 2019 թվականի օգոստոսի 29-ին նա կրկին հրավիրվեց ազգային հավաքական՝ Ալբանիայի և Անդորրայի դեմ խաղերի համար՝ հույս ունենալով նշեց իր երկար սպասված դեբյուտը Ֆրանսիայի կազմում, սակայն օր անց ստացավ ծանր վնասվածք՝ դուրս մնալով կազմից և փոխարինվելով Սամուել Ումտիտիի կողմից։

## Կարիերայի վիճակագրություն
### Ակումբային վիճակագրություն
*2019 թվականի սեպտեմբերի 24-ի դրությամբ*

## Նվաճումներ
### Ակումբային
**Ատլետիկ Բիլբաո**

* Իսպանիայի սուպերգավաթ. 2015

**Մանչեսթեր Սիթի**

* Պրեմիեր Լիգա. 2017–18, 2018–19
* Անգլիայի լիգայի գավաթ. 2017–18, 2018–19
* Անգլիայի գավաթ. 2018–19
* Անգլիայի սուպերգավաթ. 2018, 2019

### Միջազգային
**Ֆրանսիա Մ19**

* ՈՒԵՖԱ Եվրոպայի Մ19 առաջնություն. երկրորդ տեղ. 2013

### Անհատական
* ՈՒԵՖԱ Եվրոպայի Մ19 առաջնության խորհրդանշական հավաքական. 2013
* Լա Լիգայի խորհրդանշական հավաքական. 2013–14
* ՊՖԱ Պրեմիեր Լիգայի խորհրդանշական հավաքական. 2018–19

## Ծանոթագրություններ

## Արտաքին հղումներ
* Լապորտի պաշտոնական Ֆեյսբուքի էջը
* Լապորտի պաշտոնական Տվիտերի էջը
* Լապորտի պաշտոնական Ինստագրամի էջը
* Լապորտը transfermarkt-ում
* Լապորտը soccerbase.com-ում
* Լապորտը WhoScored.com կայքում
* Լապորտը Մանչեսթեր Սիթիի պաշտոնական կայքում
* Լապորտը Պրեմիեր Լիգայի պաշտոնական կայքում
* Լապորտը ՈՒԵՖԱ-ի պաշտոնական կայքում
* Լապորտը ՖԻՖԱ-ի պաշտոնական կայքում
* Լապորտը Ֆրանսիայի ֆուտբոլի ֆեդերացիայի կայքում 

Կատեգորիա:Աթլետիկ Բիլբաոյի ֆուտբոլիստներ
Կատեգորիա:Անգլիայի լեգեոներ ֆուտբոլիստներ
Կատեգորիա:Բասկ ֆուտբոլիստներ
Կատեգորիա:Բասկոնիայի ֆուտբոլիստներ
Կատեգորիա:Իսպանացի տղամարդ ֆուտբոլիստներ
Կատեգորիա:Իսպանիայի հավաքականի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Մանչեսթեր Սիթիի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Ֆրանսիայի հավաքականի ֆուտբոլիստներ
Կատեգորիա:Ֆրանսիացի ֆուտբոլիստներ